Adoleshentët marrin ndihmë përmes prodhimit të filmave
Ata marrin pjesë si aktorë në filma dhe si producentë duke trajtuar tema nga e shkuara e tyre traumatike
Kompozimi i një kënge, punimi i një pikture, ose aktrimi në skenë janë jo vetëm argëtuese, por mund të jenë edhe terapi për një person që është duke u përballuar me një të shkuar të dhimbshme. Regjisorja Deyane Moses ndodhet në Los Anxhelosin jugor, ku një organizatë jo-qeveritare është duke ndihmuar adoleshentët me probleme që të kurohen nëpërmjet prodhimit të filmave.17-vjeçari Lopez, luajti një rol dhe drejtoi filmin e titulluar “Filmi Ynë i Parë”. Është një histori e dy personave që aspirojnë të bëhen prodhues filmash, të cilën përplasen për gjëra dytësore dhe për paisje të vjedhura të kamerave. Historia e adoleshentit Lopez është pjesërisht e frymëzuar nga periudha kur e ëma ishte e burgosur. Si rezultat i kësaj përvoje ai ishte një djalë i mbyllur dhe i irritueshëm, ashtu si aktori tjetër në film. Por, dy vite më parë ai iu bashkua organizatës jo-fitimprurëse “Udhëkryqe të Kalifornisë Jugore”, që ndihmon të rinjtë e komuniteteve të trazuara të fitojnë aftësi dhe të gjejnë shtigje karriere. Prodhimi i filmave është një nga programet e shumta të saj. Studentët prodhojnë filma duke u bazuar tek historitë e tyre personale për të trajtuar çështje të jetës reale dhe për t’i ndihmuar të përballen me të shkuarën. Terapistja përmes dramaturgjisë Mimi Savage thotë se artet kanë forcë kuruese. Por ajo thotë se përjetimi i emocioneve të së shkuarës mund të jetë i rrezikshëm pa një drejtim profesional. Filma të mëparshëm të prodhuar nga studentët kanë trajtuar aspektet e fyerjes, të bandave, dhunës në familje, vetëvrasjes, të të pastrehëve, dhe të miqësisë. Drejtori i “Udhëkryqeve të Kalifornisë Jugore”, Paul Carrillo, thotë ky është një program që u nevojitet adoleshentëve të lagjes së tij të vjetër. Filmat e prodhuar prej adoleshentit Lopez dhe studentëve të tjerë transmetohen në shkollat publike të Los Anxhelosit jugor, si një mënyrë për t’i ndihmuar të rinjtë të shërohen dhe për t’ia sjellë këtë shërim edhe komunitetit më të gjerë.